CELEX: 32014D0443
Language: mt
Date: 2014-07-08 00:00:00
Title: 2014/443/UE: Deċiżjoni tal-Kunsill tat- 8 ta' Lulju 2014 dwar pożizzjoni li trid tittieħed, f'isem l-Unjoni Ewropea, fi ħdan is-Sottokumitat dwar il-Miżuri Sanitarji u Fitosanitarji stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura tiegħu

10.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 201/18
            
         DEĊIŻJONI TAL-KUNSILL
   tat-8 ta' Lulju 2014
   dwar pożizzjoni li trid tittieħed, f'isem l-Unjoni Ewropea, fi ħdan is-Sottokumitat dwar il-Miżuri Sanitarji u Fitosanitarji stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura tiegħu
   
      (2014/443/UE)
   
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fid-19 ta' Jannar 2009, il-Kunsill awtorizza l-Kummissjoni biex tinnegozja ftehim Kummerċjali multipartit f'isem l-Unjoni Ewropea u l-Istati Membri tagħha mal-pajjiżi Membri tal-Komunità Andina.
            
         
               (2)
            
            
               Dawn in-negozjati ġew konklużi u l-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (“il-Ftehim”) (1) ġie ffirmat fi Brussell fis-26 ta' Ġunju 2012.
            
         
               (3)
            
            
               Skont l-Artikolu 330(3) tal-Ftehim, il-Ftehim ġie applikat b'mod provviżorju mal-Perù mill-1 ta' Marzu 2013 u mal-Kolombja mill-1 ta' Awwissu 2013, suġġett għall-konklużjoni tiegħu f'data iktar 'il quddiem.
            
         
               (4)
            
            
               L-Artikolu 103 tal-Ftehim jistabbilixxi Sottokumitat dwar il-Miżuri Sanitarji u Fitosanitarji (minn hawn' il quddiem imsejjaħ “is-Sottokumitat SPS”) li għandu jiżgura u jimmonitorja l-implimentazzjoni tal-Kapitolu 5 tal-Ftehim, relatat mal-miżuri Sanitarji u Fitosanitarji, u jqis kull kwistjoni li tista' taffettwa l-konformità mad-dispożizzjonijiet ta' dan il-Kapitolu. Is-Sottokumitat SPS għandu jadotta r-regoli ta' proċedura ta' ħidma tiegħu fl-ewwel laqgħa tiegħu.
            
         
               (5)
            
            
               L-Unjoni għandha tiddetermina l-pożizzjoni li trid tittieħed fir-rigward tal-adozzjoni tar-Regoli ta' Proċedura tas-Sottokumitat SPS,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li trid tittieħed f'isem l-Unjoni fis-Sottokumitat dwar il-Miżuri Sanitarji u Fitosanitarji (“is-Sottokumitat SPS”), stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura tas-Sottokumitat SPS, għandha tkun ibbażata fuq l-abbozz tad- deċiżjoni tas-Sottokumitat SPS UE-Kolombja-Perù annessa ma' din id-Deċiżjoni.
   Korrezzjonijiet tekniċi minuri fl-abbozz tad-deċiżjoni tas-Sottokumitat SPS UE-Kolombja-Perù jistgħu jiġu maqbula mir-rappreżentanti tal-Unjoni fis-Sottokumitat SPS, mingħajr deċiżjoni ulterjuri tal-Kunsill.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-8 ta' Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 354, 21.12.2013, p. 3.
   
      ABBOZZ TA'
      ID-DEĊIŻJONI Nru …/2014 TAS-SOTTOKUMITAT UE-KOLOMBJA-PERÙ DWAR IL-MIŻURI SANITARJI U FITOSANITARJI
      ta' …
      dwar l-adozzjoni tar-Regoli ta' Proċedura tas-Sottokumitat dwar il-Miżuri Sanitarji u Fitosanitarji msemmija fl-Artikolu 103 tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra
      IS-SOTTOKUMITAT DWAR IL-MIŻURI SANITARJI U FITOSANITARJI,
      Wara li kkunsidra l-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra (“il-Ftehim”) (1), iffirmat fi Brussell fis-26 ta' Ġunju 2012, u b'mod partikolari l-Artikolu 103 tiegħu,
      Billi:
      
                  (1)
               
               
                  Is-Sottokumitat dwar il-Miżuri Sanitarji u Fitosanitarji (“is-Sottokumitat MSF”) għandu jadotta r-Regoli ta' Proċedura fl-ewwel laqgħa tiegħu.
               
            
                  (2)
               
               
                  Is-Sottokumitat MSF għandu jiżgura u jimmonitorja l-implimentazzjoni tal-Kapitolu 5 tal-Ftehim, b'referenza għall-miżuri Sanitarji u Fitosanitarji, u jqis kull kwistjoni li tista' taffettwa l-konformità mad-dispożizzjonijiet ta' dak il-Kapitolu.
               
            ADOTTA DIN ID-DEĊIŻJONI:
      
                  1.
               
               
                  Ir-Regoli ta' Proċedura tas-Sottokumitat MSF huma adottati kif stipulat fl-Anness għal din id-Deċiżjoni.
               
            
                  2.
               
               
                  Din id-Deċiżjoni tidħol fis-seħħ fi …
               
            
         Magħmul fi … nhar il-…
         
            
               Għas-Sottokumitat dwar il-Miżuri Sanitarji u Fitosanitarji
            
            
               Ministru għal …
            
            
               Kummissarju għal
            
            
               Ministru għal …
            
         
      
      
         (1)  ĠU L 354, 21.12.2012, p. 3.
      
         ANNESS
         REGOLI TA' PROĊEDURA TAS-SOTTOKUMITAT DWAR IL-MIŻURI SANITARJI U FITOSANITARJI STABBILITI FIL-KAPITOLU 5 TAL-FTEHIM KUMMERĊJALI BEJN L-UNJONI EWROPEA U L-ISTATI MEMBRI TAGĦHA, MINN NAĦA WAĦDA, U L-KOLOMBJA U L-PERÙ, MIN-NAĦA L-OĦRA
         Artikolu 1
         Kompożizzjoni u Presidenza
         1.   Is-Sottokumitat dwar il-Miżuri Sanitarji u Fitosanitarji ( is-“Sottokumitat MSF”) li huwa stabbilit skont l-Artikolu 103 tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra (“il-Ftehim”) (1), għandu jwettaq id-dmirijiet tiegħu kif ipprovdut fl-Artikolu 103 tal-Ftehim u għandu r-responsabbiltà li jiżgura u jimmonitorja l-implimentazzjoni tal-Kapitolu 5 dwar il-Miżuri Sanitarji u Fitosanitarji.
         2.   Kif stipulat fl-Artikolu 103(2) tal-Ftehim, is-Sottokumitat MSF għandu jkun magħmul mir-rappreżentanti appuntati minn kull Parti bir-responsabbiltajiet għal kwistjonijiet sanitarji u fitosanitarji.
         3.   Is-Sottokumitat MSF li għandu jiġi ppresedut, fuq bażi ta' rotazzjoni, għal perjodu ta' sena minn uffiċjal għoli tal-Kummissjoni Ewropea, f'isem l-Unjoni Ewropea u l-Istati Membri tagħha, u minn uffiċjal għoli tal-Gvern Kolombjan, jew minn uffiċjal għoli tal-Gvern Peruvjan. L-ewwel perjodu ta' presidenza għandu jibda fid-data tal-ewwel laqgħa tal-Kumitat Kummerċjali u jispiċċa fil-31 ta' Diċembru tal-istess sena. Is-Sottokumitat MSF għandu jkun ippresdut mill-Parti li jkollha l-presidenza tal-Kumitat Kummerċjali.
         4.   Is-Sottokumitat MSF jista' jiltaqa' f'sessjonijiet fejn biss il-parti tal-UE u Pajjiż Andin firmatarju wieħed jipparteċipa, dwar kwistjonijiet li jirrelataw esklussivament ma' relazzjoni bilaterali tagħhom. Dawn is-sessjonijiet għandhom ikunu preseduti b'mod konġunt miż-żewġ Partijiet. Il-Pajjiżi Andini firmatarji l-oħra jistgħu jipparteċipaw f'dawn is-sessjonijiet soġġett għall-ftehim minn qabel tal-Partijiet kkonċernati.
         5.   Ir-referenza għall-Partijiet fir-Regoli ta' Proċedura hija skont id-definizzjoni stipulata fl-Artikolu 6 tal-Ftehim.
         Artikolu 2
         Laqgħat
         1.   Is-Sottokumitat MSF għandu jiltaqa' għallanqas darba fis-sena u jlaqqa' sessjonijiet speċjali fuq talba ta' xi Parti, kif stipulat fl-Artikolu 103(2) tal-Ftehim. Il-laqgħat għandu jinżammu fuq sistema ta' rotazzjoni, f'Bogota, fi Brussell u f'Lima, sakemm il-Partijiet ma jaqblux mod ieħor.
         2.   Kull laqgħa tas-Sottokumitat MSF għandha titlaqqgħa mill-Parti li għandha l-Presidenza f'data u f'post maqbul mill-Partijiet.
         3.   Is-Sottokumitat MSF jista' jiltaqa' wkoll permezz ta' konferenza vidjo u awdjo.
         Artikolu 3
         Delegazzjonijiet
         Qabel kull laqgħa, il-Partijiet għandhom jiġu informati bil-kompożizzjoni intiża tad-delegazzjonijiet li jkunu se jattendu l-laqgħa.
         Artikolu 4
         Osservaturi
         Is-Sottokumitat MSF jista' jiddeċiedi li jistieden osservaturi fuq bażi ad hoc.
         Artikolu 5
         Korrispondenza
         1.   Id-dokumenti tas-Sottokumitat MSF previsti fl-Artikoli 6, 7 u 8 tar-Regoli ta' Proċedura għandhom jintbagħtu lill-Presidenti tas-Sottokumitat MSF u lis-Segretarjat tal-Kumitat Kummerċjali.
         2.   Għal kwistjonijiet li jirrelataw esklussivament ma' relazzjoni bilaterali bejn l-UE u Pajjiż Andin firmatarju wieħed, il-korrispondenza ssir bejn dawn iż-żewġ Partijiet, filwaqt li l-pajjiżi Andini firmatarji l-oħra jinżammu informati bis-sħiħ, kif xieraq.
         Artikolu 6
         Aġenda għal-Laqgħat
         1.   Għandha titħejja aġenda provviżorja għal kull laqgħa b'mod konġunt mill-Partijiet. Din tintbagħat, flimkien mad-dokumenti rilevanti, lill-Partijiet kollha mhux aktar tard minn 14-il jum qabel il-bidu tal-laqgħa.
         2.   L-aġenda għandha tkun adottata mis-Sottokumitat MSF fil-bidu ta' kull laqgħa. Punti barra dawk li jidhru fl-aġenda provviżorja jistgħu jiddaħħlu fl-aġenda jekk il-Partijiet jaqblu li jsir hekk.
         3.   Il-President tas-Sottokumitat MSF jista', bi ftehim mal-Partijiet l-oħra, jistieden lill-esperti biex jattendu l-laqgħat tiegħu biex jipprovdu informazzjoni fuq suġġetti speċifiċi.
         Artikolu 7
         Minuti
         1.   Għandu jitħejja abbozz tal-minuti ta' kull laqgħa b'mod konġunt miż-żewġ Partijiet. L-ewwel abbozz jitħejja mill-Parti li taġixxi bħala President fi żmien wieħed u għoxrin jum wara l-għeluq tal-laqgħa.
         2.   Il-minuti, bħala regola ġenerali, jagħtu sommarju ta' kull punt fl-aġenda, u jispeċifikaw fejn hu applikabbli:
         
                     (a)
                  
                  
                     id-dokumenti ppreżentati lis-Sottokumitat MSF;
                  
               
                     (b)
                  
                  
                     kull dikjarazzjoni li membru tal-Kumitat Kummerċjali jitlob li tiddaħħal; u
                  
               
                     (c)
                  
                  
                     id-deċiżjonijiet proposti, ir-rakkomandazzjonijiet magħmula, l-istqarrijiet mifthiema u l-konklużjonijiet adottati dwar punti speċifiċi.
                  
               3.   Il-minuti għandhom jinkludu wkoll lista tal-parteċipanti fil-laqgħa tas-Sottokumitat tal-SPS.
         4.   Il-minuti għandhom jiġu approvati bil-miktub mill-Partijiet fi żmien xahrejn mid-data tal-laqgħa. Ladarba approvati, għandhom jiġu ffirmati kopji mill-President u l-kontropartijiet tiegħu/tagħha tal-Partijiet l-oħra. Kull Parti għandha tirċievi kopja oriġinali ta' dawn id-dokumenti awtentiċi. Għandhom jintbagħtu kopji tal-minuti ffirmati lill-membri tal-Kumitat Kummerċjali.
         Artikolu 8
         Pjan ta' Azzjoni
         1.   Is-Sottokumitat MSF għandu jadotta pjan ta' azzjoni li jirrifletti l-azzjonijiet miftiehma mill-Partijiet waqt il-laqgħa.
         2.   L-implimentazzjoni mill-Partijiet tal-pjan ta' azzjoni tkun riveduta mis-Sottokumitat MSF waqt il-laqgħa tiegħu li jmiss.
         Artikolu 9
         Lingwi
         1.   Il-lingwi uffiċjali tas-Sottokumitat MSF ikunu l-lingwi uffiċjali tal-Partijiet.
         2.   Sakemm ma jiġix deċiż mod ieħor, is-Sottokumitat MSF għandu normalment jibbaża d-deliberazzjonijiet tiegħu fuq dokumentazzjoni u proposti mħejjija fil-lingwi msemmija fil-paragrafu 1.
         Artikolu 10
         Pubbliċità u Kunfidenzjalità
         1.   Sakemm ma jiġix deċiż mod ieħor, il-laqgħat tas-Sottokumitat MSF ma għandhomx ikunu pubbliċi.
         2.   Meta Parti tressaq informazzjoni meqjusa bħala kunfidenzjali skont il-liġijiet u r-regolamenti tagħha quddiem is-Sottokumitat MSF, kumitati speċjalizzati, gruppi ta' ħidma jew xi organi oħra, il-Partijiet l-oħra jittrattaw dik l-informazzjoni bħala kunfidenzjali skont ir-regoli deskritti fl-Artikolu 290(2) tal-Ftehim.
         Artikolu 11
         Spejjeż
         1.   Kull Parti għandha tieħu ħsieb kwalunkwe spejjeż li ġġarrab bħala riżultat tal-parteċipazzjoni fil-laqgħat tas-Sottokumitat MSF kemm fir-rigward tal-ispejjeż tal-istaff, tal-ivvjaġġar u tal-għajxien kif ukoll fir-rigward tal-ispejjeż tal-posta u tat-telekomunikazzjonijiet.
         2.   L-ispejjeż marbuta mal-organizzazzjoni tal-laqgħat u mar-riproduzzjoni tad-dokumenti, għandhom jitħallsu mill-Parti li tkun qed tospita l-laqgħa.
         3.   L-ispejjeż marbuta mal-interpretazzjoni fil-laqgħat u mat-traduzzjoni ta' dokumenti għall-Ispanjol jew mill-Ispanjol u għall-Ingliż jew mill-Ingliż jitħallsu mill-Parti li tkun qed tospita l-laqgħa. Interpretazzjoni u traduzzjoni għal-lingwi l-oħra jew mil-lingwi l-oħra jitħallsu mill-Parti li titlobhom.
         Artikolu 12
         Emenda tar-Regoli ta' Proċedura
         Ir-Regoli ta' Proċedura, kif ukoll kwalunkwe emenda sussegwenti, għandhom ikunu adottati mis-Sottokumitat MSF skont l-Artikolu 103(2) tal-Ftehim.
         
            (1)  ĠU L 354, 21.12.2012, p. 3.